Nuwe politieke party gestigŉ Nuwe politieke party, die South African National Congress (SANC), is gestig. ŉ Kennisgewing is verlede maand in die Staatskoerant gepubliseer om die oprigting van die SANC aan te kondig, het Business Day Dinsdag berig. Keith Khoza, woordvoerder van die African National Congress (ANC), het aan Business Day gesê hy is bewus van die party se registrasie, maar weet nie wie die stigterslede is nie. “Die ANC gaan beswaar aanteken by die Onafhanklike Verkiesingskommissie (OVK) oor die nuwe party se naam,” het Khoza gesê. Business Day berig verder dat ŉ anonieme regeringsamptenaar gesê het die party word met ŉ groep verbind wat hulself “forces of change” (magte van verandering) noem en is daarteen gekant dat president Jacob Zuma as ANC-leier herverkies moet word. Die groep wil adjunk-president Kgalema Motlanthe as die nuwe ANC-president verkies en, indien dit nie gebeur nie, hoop hulle om ŉ nuwe opposisie party te stig voor die volgende algemene verkiesing in 2014.